तेंदुलकर के 'महाशतक' पर रहेंगी सबकी निगाहें  
भारत-ऑस्ट्रेलिया के बीच श्रृंखला का पहला टेस्ट सोमवार से मेलबर्न में खेला जाएगा। सचिन अंतरराष्ट्रीय क्रिकेट में अपने 100वें शतक से एक कदम दूर हैं।
ऑस्ट्रेलियाई क्रिकेट टीम के साथ खेली जाने वाली चार टेस्ट मैचों की श्रृंखला में सबकी निगाहें भारत के अनुभवी बल्लेबाज सचिन तेंदुलकर पर होगी। भारत और ऑस्ट्रेलिया के बीच श्रृंखला का पहला टेस्ट मैच सोमवार से मेलबर्न क्रिकेट मैदान पर खेला जाएगा। तेंदुलकर अंतरराष्ट्रीय क्रिकेट में अपने 100वें शतक से एक कदम दूर हैं। ऐसे में तेंदुलकर के प्रशंसक चाहेंगे कि उनका 100वां शतक मेलबर्न टेस्ट मैच में ही पूरा हो जाए। तेंदुलकर ने अब तक 184 टेस्ट मैचों में 15,183 रन बनाए हैं जिनमें 51 शतक और 63 अर्द्धशतक शामिल है। 453 एकदिवसीय अंतरराष्ट्रीय मुकाबलों में तेंदुलकर के नाम 18,111 रन दर्ज है जिनमें 48 शतक और 95 अर्द्धशतक शामिल है।